Peder Wright Cappelen
Store norske leksikon,Språk og litteratur,Norsk og samisk litteratur,Norges litteratur 1960-2000
Peder Wright Cappelen var en norsk forfatter og forlegger. Han var sjef for Helge Erichsens Forlag fra 1958.
Cappelen skrev en rekke epistler og skisser om jakt, fiske og naturopplevelser, blant annet Eventyret ute. Brev fra Flyndrefjord (1960), Alene med vidda (1964), Vandringer (1968), Fugl i en vår (1979), Sommerfabel (1983) og Goddag, regnbue! (1991), der han utviklet et finstemt prosalyrisk språk hvor naturskildringene farges av motiver fra myter og eventyr, noe som også preger fortellingene i Seljefløyten (1966).Som skjønnlitterær forfatter var Cappelen først og fremst dramatiker, blant annet med Tornerose, den sovende skjønnhet (1968), Loke (1972), Kark (1974), Trollspill (1975), Sverre: berget og ordet (1977) og Fugl (1983), samt flere skuespill for barn, samlet i Høna som måtte til Dovrefjell (1979).Sentralt i Cappelens dramatiske forfatterskap står de historiske skuespillene skrevet til oppførelse i borggården på Akershus festning: Lucie, jomfru til Austråt (1980), Dyveke, duen på Akershus (1982), Knut Alvsson (1984) og Eufemia-natten (1986).Cappelen var gift med Kari Simonsen. Les mer i Store norske leksikon Peder W. Cappelen i Norsk biografisk leksikon